དེ་ཡང་འཛམ་གླིང་རིག་པའི་བང་མཛོད་ན་གཟི་འོད་ཀྱི་སྣང་བ་རབ་ཏུ་འཚེར་བའི་ལོ་རྒྱུས་ཀྱི་སྙན་རྩོམ་རིང་མོ་སྟེ་གླིང་རྗེ་གེ་སར་རྒྱལ་པོ་དང་གླིང་གི་དཔའ་རྟུལ་ཕུ་ནུ་སུམ་ཅུའི་ནང་ནས་མང་ཤས་ཤིག་གི་ལྟེ་ཁྲག་གི་ཐིགས་པ་གནས་འདི་ནས་འཕོས་ཏེ།ཕྱི་དགྲ་བོའི་སྟེང་ལ་ཐོག་ལས་བཙན་ཞིང་ནང་ཕུ་ནུའི་ཕྱོགས་ལ་དར་ལས་འཇམ་པའི་དགྲ་འདུལ་གཉེན་སྐྱོང་གི་རླབས་ཆེན་ལས་ཀྱི་འཁོར་ལོ་ཡང་གནས་འདི་ནས་བསྐོར་འགོ་བརྩམས་ཏེ་སྟོབས་ཤུགས་མངའ་ཐང་ཕྱོགས་མེད་དུ་རྒྱས་པའི་ངག་རྒྱུན་གྱི་བདེན་པ་དང་དངོས་ཡོད་ཀྱི་ཁུངས་སྣེ་ཡང་རྣམ་པར་གསལ་བ་སྟེ།ཡུལ་འདིར།གླིང་ཆོས་ལུ་བུ་ཡི་དར་འཕེན་གྱི་མཚེར་ཤུལ་དང་ཁོང་གི་སྐུ་གདུང་དུ་གྲགས་པའི་རྡོ་ཕ་བོང་མིའི་དབྱིབས་ཅན།སྒ་སྐྱ་ལོའི་འབྲུག་མོའི་སྦྲ་ཤུལ་དང་རྟ་སྒ།འབྲུག་མོའི་བྲག་ཁུང་།བུ་གེ་སར་གྱི་རྐྱང་རྒོད་འདོགས་ཕུར།དགའ་སྡེ་ཆོས་སྐྱོང་བེར་ནག་གིས་ཕབ་པའི་སྒྱོགས་ཆར་གྱི་འགྱུར་རྡོ།འབུམ་པ་རྒྱ་ཚ་ཞལ་ལུ་ཧོར་ཤན་པ་རྨེ་རུ་རྩེས་བཀྲོངས་ཡུལ་དུ་གྲགས་པའི་རྒྱ་ཚའི་ཞལ་ཐང་།ཤན་འདན་ནང་འཁྲུག་སྐབས་བློན་ཆེན་འདན་མ་བྱང་ཁྲ་རང་གི་ཕ་ཡུལ་འདན་ཁོག་ལ་ལོག་སྐབས་ཁ་བ་དང་བུ་ཡུག་སོགས་འབྱུང་བཞིའི་འགོག་རྐྱེན་ཐེབས་ཡུལ་གྱི་རྨ་ཡུལ་ན་ཐང་དུ་གྲགས་པ་སོགས་འགྱུར་རྡོ་དང་གནའ་ཤུལ།དེ་དང་མཐུན་པའི་ངག་རྒྱུན་ངོ་མཚར་ཅན་མང་པོ་ཞིག་ཡོད།